મથુર મૂંઝાયો, ‘ના ના મેડમ…! હું તો… મીઠા બોર… એટલે કે તમારા માટે…!‘ તે થોથવાઈ ગયો કે શું કહેવું! મથુરનું ભોળપણ જોઈને શિખા હસવા માંડી. મથુરે આજે પેલી વાર શિખાને હસતાં જોઈ. શિખાના દાડમના દાણા જેવા દાંત, કમળની કળી જેવા હોઠ…! મથુરે આની પહેલાં કોઈ છોકરીને આટલી નીરખીને નહોતી જોઈ. થોડી વાર માટે મથુર કોઈ બીજી જ દુનિયામાં પહોંચી ગયો. તેણે શ્વાસ છોડ્યો, હળવો થયો અને હસ્યો. શિખાએ ગઈકાલ કરેલા ગુસ્સા માટે સોરી કહ્યું અને દરરોજ આવા જ મીઠા બોર લાવવાનું કહ્યું. મથુરને તો જાણે સ્વર્ગ મળી ગયું! તે બમણા ઉત્સાહ સાથે બીજા મુસાફરોને પણ બોર વેચવા માંડ્યો.